200 മീറ്റര് ദൂരപരിധി വച്ചാല് ക്വാറികള് പൂട്ടേണ്ടിവരും: വികസന പദ്ധതികളെ ബാധിക്കും കാസര്കോട്: ക്വാറികളുടെ ദൂരപരിധി ജനവാസ മേഖലകളില് നിന്നും 200 മീറ്റര് ആയി ഉയര്ത്തിയ ഗ്രീന് ട്രൈബ്യൂണല് ഉത്തരവിനെതിരെ ക്വാറി ഉടമകള് നല്കിയ ഹര്ജിയില് സംസ്ഥാന സര്ക്കാര് കോടതിയില് അനുകൂല നിലപാട് എടുത്തില്ലെങ്കില് ഭൂരിപക്ഷം ക്വാറികളുടെയും നിലനില്പ് പ്രതിസന്ധിയിലാകും. ഇത് വടക്കന്കേരളത്തിലെ ദേശീയപാത വികസനമടക്കം വലുതും ചെറുതുമായ പദ്ധതികളെല്ലാം മുടങ്ങുന്ന സ്ഥിതിയിലേക്ക് എത്തിക്കും. കര്ണ്ണാടകയിലെയും തമിഴ്നാട്ടിലെയും വന്കിട ക്വാറിയുടമകള്ക്ക് വേണ്ടിയാണ് കേരളം നിലപാട് വ്യക്തമാക്കാതെ ഒഴിഞ്ഞുമാറുന്നതെന്ന് ആരോപണമുയര്ന്നിട്ടുണ്ട്. വികസന പദ്ധതികള്ക്ക് ആവശ്യമാ കരിങ്കല് കിട്ടാതെ വന്നാല് കാസര്കോട്, കണ്ണൂര് ജില്ലകളില് നിര്മ്മാണത്തിലിരിക്കുന്ന വന്കിടപദ്ധതികളുടെ അടക്കം നിര്മ്മാണം മുടങ്ങും. കഴിഞ്ഞ പിണറായി വിജയന് സര്ക്കാരും അതിന്റെ തുടര്ച്ചയായി ഈ സര്ക്കാരും കിഫ്ബി പദ്ധതിയില് ഉള്പ്പെടുത്തി നടപ്പിലാക്കുന്ന നിരവധി വികസന പ്രവര്ത്തനങ്ങള് പ്രാരംഭഘട്ടത്തില് നില്ക്കെയാണ് ക്വാറികള് ദൂരപരിധിയില് കുടുങ്ങി പ്രതിസന്ധിയിലാകുന്നത്. മലയോര ഹൈവേ, തീരദേശ ഹൈവേ തുടങ്ങിയ പദ്ധതികള് പാതിവഴിയിലാണ്. തീരദേശ ഹൈവേയുടെ നിര്മ്മാണവും തുടങ്ങാനിരിക്കുകയാണ്.തലപ്പാടി മുതല് നിര്മ്മാണം ആരംഭിച്ചിരിക്കുന്ന ദേശീയ പാത വികസനവും പുതിയ നിയമം പ്രാവര്ത്തികമാകുന്നതോടെ പ്രതിസന്ധിയിലാകും. 1967ലാണ് സംസ്ഥാനത്ത് ക്വാറികള്ക്കുള്ള ദൂരപരിധി 50 മീറ്ററായി നിശ്ചയിച്ച് അനുമതി നല്കിത്തുടങ്ങിയത്.2015 ല് യു.ഡി.എഫ് സര്ക്കാര് അത് 100 മീറ്ററായി ഉയര്ത്തുകയും തുടര്ന്ന് വന്ന എല്.ഡി.എഫ് സര്ക്കാര് അത് 50 മീറ്ററായി ചുരുക്കുകയുമായിരുന്നു. ലൈസന്സ് പുതുക്കുന്നില്ല ഹരിത ട്രിബ്യുണല് വിധി വന്നതിന് ശേഷം നേരത്തെയുണ്ടായിരുന്ന നൂറോളം ക്വാറികളുടെ ലൈസന്സ് പുതുക്കി നല്കിയിട്ടില്ല. അതെ സമയം കര്ണ്ണാടകത്തിലെ തമിഴ്നാട്ടിലും ലഭ്യത ദൂരപരിധി ഒരു പ്രശ്നമായി വരുന്നില്ല. വീടും കൃഷിയിടവും വിത്യസ്ത സ്ഥലങ്ങളിലാണ് തമിഴ്നാട്ടിലുള്ളത്. എന്നാല് കേരളത്തിന്റെ സ്ഥിതി മറിച്ചാണ്. അന്യസംസ്ഥാന ലോബികള് ഈ മേഖലയിലേക്ക് കടന്നുവരുന്നതോടെ മെറ്റീരിയലുകള്ക്ക് ഇന്ന് നല്കുന്ന വിലയുടെ മൂന്നിരട്ടിയെങ്കിലും നല്കേണ്ടിവരുന്ന അവസ്ഥയുണ്ടാകും. ഇത് കരാറുകാര്ക്ക് ഏറ്റെടുത്ത പദ്ധതി ഉപേക്ഷിക്കേണ്ടുന്ന സാഹചര്യമുണ്ടാക്കും. ക്വാറികള് പൂട്ടുന്നതോടെ മെറ്റല് ഉത്പന്നങ്ങള്ക്ക് വില കയറും. . അയല് സംസ്ഥാനങ്ങളില് ദൂരപരിധി എത്രയായാലും ക്വാറികളുടെ പ്രവര്ത്തനത്തെ ബാധിക്കുന്നില്ല. എന്നാല് കേരളത്തില് ഭൂമി ലഭ്യത വളരെ കുറവാണ്. ക്വാറികള് പലതും ഇപ്പോള് തന്നെ വലിയ കഷ്ടത നേരിട്ടാണ് പ്രവര്ത്തിക്കുന്നത്. കരിങ്കല് ഉല്പ്പന്നങ്ങള്ക്ക് മൂന്നിരട്ടി വില നല്കുന്ന സാഹചര്യം ഉണ്ടായാല് തൊഴില് മേഖലയും വികസനമേഖലയും തകരും. കരാറുകാര്ക്ക് നിര്മ്മാണം നിര്ത്തിവെക്കേണ്ടിവരും. സി. നാരായണന് ചായ്യോത്ത് ക്വോറി അസോസിയേഷന് കാസര്കോട് ജില്ലാ പ്രസിഡന്റ്